དཔལ་འབུམ་དཀར་པོ་བཞུགས་པའི་
དབུ་ཕྱོགས་སོ། །
།ཞང་ཞང་སྐད་དུ། བོད་སྐད་དུ། ས་བདག་དཔལ་འབུམ་དཀར་པོ་ཞེས་
བྱ་བ། སྲིད་པའི་རྒྱལ་པོ་ཆེན་པོ་བདེ་བར་གཤེགས་པ་བླ་ན་མེད་པ་ཡང་དག་པར་
རྫོགས་པའི་སངས་རྒྱས་གཡུང་དྲུང་ཡེ་དབང་གི་རྒྱལ་པོ་ལ་ཕྱག་འཚལ་ལོ། །གཙུག་
ལག་འབྲས་བུ་གཡུང་དྲུང་ཡེ་དབང་ས་བདག་དཔལ་འབུམ་དཀར་པོ་ཐེག་པ་ཆེན་
པོའི་མདོ་ལས། བམ་པོ་དང་པོའོ། །
༧ འདི་སྐད་བདག་གིས་ཐོས་པའི་དུས་ཅིག་ན། སྟོན་པ་གཤེན་རབ་མི་བོ་ནི།
རྣམ་པ་ཐམས་ཅད་མཁྱེན་པའི་ཡེ་ཤེས་དང་ལྡན་པས། གཡུང་དྲུང་ཡེ་དབང་ཞེས་
བྱ་བ། རྣམ་གྲོལ་ཡེ་ཤེས་ཀྱི་དབང་པོ་དྲུག་ལ། སྐུ་མཚན་བཟང་པོ་སུམ་ཅུ། དཔེ་
བྱད་བརྒྱད་ཅུ། ཐོ་ཡིག་བཞི་བཅུ། ལེགས་པའི་ཡོན་ཏན་དང་། མཁྱེན་པའི་ཡེ་
ཤེས་དང་། འོད་ཟེར་གྱི་ཕུང་པོའི་བདག་ཉིད། སངས་རྒྱས་ཐམས་ཅད་བསྐྱེད་པའི་
ཡབ་ཏུ་གྱུར་པ། སེམས་ཅན་ཐམས་ཅད་ཀྱི་མགོན་སྐྱབས་ཆེན་པོ། འཇིག་རྟེན་
ཐམས་ཅད་ཀྱི་དབང་ཆེན་དམ་པ། ས་ཆེན་པོའི་རབ་འབྱམས་མངའ་བ། མཛད་
པའི་ཕྲིན་ལས་དྲུག་ཅུ་མངའ་བ། འོད་ཟེར་གྱི་ཕུང་པོ་འཇིག་རྟེན་གང་བ་འགྱེད་པ་
དེའི། གཡུང་དྲུང་གི་བོན་ཡིད་བཞིན་ནོར་བུ་འདྲ་བ། ཡེ་དབང་གི་ཐེག་པ་ཆེན་པོ་
དང༌། བསྟན་པར་བཤད་ན། གཡུང་དྲུང་སེམས་དཔའ་སེམས་དཔའ་ལྔ་སྟོང་ལྔ་
383

གསུང་རབ་སྒོ་མཛོད་རིན་པོ་ཆེའི་གླེགས་བམ། 105
བརྒྱ་དང་། མཐའ་ཡས་པའི་སེམས་ཅན་རྣམས་ལ། ས་བདག་ངེས་དོན་རྒྱུ་འབྲས་
གཏན་ལ་ཕབ་སྟེ་བཤད་པ་ལ། སྲིད་པ་ས་བཅོ་བརྒྱད་/སྲིད་པའི་ས་གཅོད་༽འཇིག་
རྟེན་ཁམས་གསུམ་ན། མཐའ་ཡས་སེམས་ཅན་རིས་དྲུག་མང་པོ་ལ། དབང་ཆེན་
འཁོར་ལོ་སྒྱུར་བའི་ས་བདག་ནི། ཡེ་དབང་རྒྱལ་པོའི་ཐུགས་རྗེ་མ་གཏོགས་པ། ས་ལ་
བདག་དང་བདག་གིར་བཟུངས་པའི་སེམས་ཅན་རྣམས། ཁམས་ཆེན་གནས་དང་
འོག་མ་གཉིས་མིན་པ་ཕྱི་མ་ཡོངས་ལ་བསོད་ནམས་དབང་གིས་ཁྱབ་པར་གནས།
ཐུགས་རྗེ་སྤྲུལ་པའི་ས་བདག་འཁོར་ལོ་སྒྱུར་བ་ནི། ཁམས་གསུམ་ཡོངས་སུ་ཁྱབ་
པར་འགྲོ་དོན་མཛད་པའི། དོན་ལ་བདག་དང་བདག་གིར་བཟུངས་པས་ས་བད
སྟེ། བདག་ཏུ་བཟུངས་པའི་གང་ཟག་ཕྱི་རོལ་པ་ཡིན་ནོ། །བདག་གིར་བཟུངས་པའི་
ཡུལ་ལམ་བོན་གྱི་བདག །གདུག་པའི་ས་བདག་དེ་ཡང་དེ་ཡིན་ནོ། །རྒྱུ་ནི་རྣམ་པ་
གསུམ་ཡིན་ཏེ། ས་ཡི་རྒྱུ་འབྲས་རྡུལ་ཕྲན་ཡིན། དུས་ཀྱི་རྒྱུ་ནི་སྐད་ཙམ་ཕྲ་བ་ཡིན།
བརྡའ་སྤྲོད་རྒྱུ་ནི་ཡིག་གེའི་སྒྲ་རྣམས་ཡིན། དེ་ཡང་ཕྲ་རབ་རྡུལ་ནི་ཕྲ་བས་གཞིག་
ཅིང་གཞོམ་པ་མེད། རྡུལ་ཚོགས་བསྡུས་པས་ས་ཆེན་རགས་པ་འབྱུང༌། སྐད་ཅིག་
ཙམ་ན་དུས་ཀྱི་རྒྱུ་ཡིན་ཀུན་གྱི་རྒྱུ་རུ་གནས། སྐད་ཅིག་བརྩེགས་པས་བསྐལ་པ་ཆེན་
པོར་འགྱུར། ཡི་གེའི་ཚོགས་ནི་མིང་ཚིག་ཀུན་གྱི་གནས། བརྡའ་དོན་བསྟན་པས་ས་
ལྕགས་ཆུ་རླུང་མེ་རྣམས་ཡིན། དེ་རྣམས་གསུམ་པོ་སྡེ་སྣོད་གཡོ་བསྐྱོད་དང་། ས་
དང་ས་བདག་བསམ་དུ་མེད་པར་གྱུར། འབྲས་བུ་དེ་དག་གནས་འཁྲུག་འཕེལ་
འགྲིབ་ཀྱིས། བདེ་སྡུག་བཟང་ངན་སྣ་ཚོགས་བྱེད་པ་སྟེ། དབང་ཆེན་ས་བདག་
རང་སོར་གནས་པའི་མཐུས། གནམ་ལ་ཆར་ཆུ་དུས་སུ་འབེབས་པ་དང་། ཐོག་
སེར་བསྐལ་པའི་སྙོབ་མི་ལྡང་བ་དང་། ས་ལ་ལོ་ཆུ་དུས་བཞིན་བསྐྱེད་པ་དང་། ས་
གཡོ་ས་འགུལ་བའི་འཕོ་འཆུག་ཞི། རྨ་འདང་མེ་དང་ཐན་པ་མི་འབྱུང་ཞིང་། ས་
384

འབུམ་སྡེ།
གཙུག་ལག་དཔལ་འབུམ་དཀར་པོ།
ཡི་བསྐལ་པ་དབའ་རླབས་གཡོ་བ་མེད། འཐབ་རྩོད་འཁྲུག་མཚོན་ཆའི་བསྐལ་པ་
དང་། དུས་ཀྱི་གཡོ་འཁྲུག་རྣམས་ནི་ཞི་བར་འགྱུར། རླུང་ཐོག་འཕེན་ལེན་མི་སྲུན་
གློ་བུར་དང་། ལས་ཀྱི་སྐྱེ་འཇིག་ཧུར་ཐུམ་མེད་པ་དང་། ལྷ་སྲིན་སྡེ་བརྒྱད་སོ་སོར་
བདེ་བ་དང་། ལྷ་དང་ལྷ་མེན་ཀུན་ཀྱང་འཁྲུག་པ་དུམ། དཀར་པོའི་སྲིད་པ་ཐམས་
ཅད་ཡོངས་སུ་འཕེལ། དགེ་བ་བསྐྱེད་ཅིང་འབྲས་བུ་མྱུར་དུ་འཐོབ། བདུད་དང་
སྲིན་པོ་བར་ཆོད་མེད་པ་དང་། ཡུལ་ཁམས་བདེ་ཞིང་ས་ཕྱོགས་སྐྱིད་པ་དང༌། ཤེས་
རབ་གསལ་ཞིང་དབང་པོ་དྭངས་པ་དང་། ངན་སྤྱོད་རྒྱུན་ཆད་བདེ་ལེགས་ཁོ་ནར་
འགྱུར། གལ་ཏེ་དེ་དག་མི་བདེ་འཁྲུག་པ་ན། གནམ་གཡོ་ཐོག་དང་སེར་བའི་བསྐལ་
པ་དང་། སད་དང་དལ་ཟེར་སྣ་ཚོགས་མུ་གེ་དང་། ས་གཡོས་ས་ལྷོག་དལ་ཡམས་
འབར་བ་དང་། ས་བདག་འཕེལ་ལེན་རྒྱུ་བའི་ཁ་ལོག་དང་། གཤིན་གྱི་བསྐལ་པ་
མེ་ངན་སྦད་སྔགས་དང་། གཉན་ནད་དལ་ཡམ་མ་རུང་ཐན་ལྟས་དང་། དམག་
དང་མཚོན་འཁྲུག་མཚོན་ཆའི་བསྐལ་པ་དང་། འཐབ་དང་དམེ་གྲིབ་སྡུག་བསྔལ་
འདོར་ལེན་དང་། རྒྱལ་ཁམས་མི་བརྟན་ཕན་ཚུན་འཆོལ་བ་དང༌། འཆུག་འཁྲུག་སྣ་
ཚོགས་ཆད་དལ་བྷེབ་པ་དང་། དུས་ངན་གཡོ་ནས་མི་བདེ་ཀུན་དུ་འབར། མེ་ངན་
སྨྲེ་སྔགས་སེམས་ཅན་ཡོངས་ཀྱིས་འདོན། ཐན་པ་ས་ཚིག་མེ་རུ་འབར་བ་དང༌། ཟུག་
རྔུའི་གདུང་པས་གཅིག་ལ་གཅིག་སྨོད་བྱེད། ཉོན་མོངས་ཁྲག་མཚོ་ནད་རླངས་བྷར་
བས། ཁམས་གསུམ་སེམས་ཅན་ཐམས་ཅད་ཡོངས་སུ་སྦྱོང་། འཕེལ་བས་འབྱུང་
ལྔ་མི་སྙོམས་ལྡེག་པ་དང་། འཕར་བས་བསྐལ་པ་ཤར་ནུབ་གཡོ་བ་དང་། ཆེ་ཆུང་
ལས་ཀྱི་དགྲ་རུ་ལེན་པར་བྱེད། སྐྱེ་དང་སྐྱེ་གཅོད་སྐྱེ་ཁ་འགག་པ་དང་། རྒ་དང་རྒས་
རྒུད་ཟུག་རྔུའི་གདུང་པ་སྐྱེད། ནད་ཀྱི་བསྐལ་པ་སྣ་ཚོགས་ཆར་ལྟར་བྷེབ། འཆི་བའི་
དུས་བསྐུལ་ཚེ་ལ་རང་དབང་མེད། གནམ་ལྕགས་ཐོག་གིས་བསྐལ་པ་དར་བ་དང་།
385

གསུང་རབ་སྒོ་མཛོད་རིན་པོ་ཆེའི་གླེགས་བམ། 105
དང་།
བླ་ཉམས་ཕྱ་ཚེའི་རི་བོ་བསྙིལ་པ་དང༌། བགེགས་ཆེན་ཁ་རླངས་ས་སྟེང་འགྲོ་ལ་
ཟ། ལམ་ཤོར་སྐྱེ་འགྲོ་དུས་ཀྱི་འགྲིམ་སྲང་འཆད། འཆི་བདག་དབང་བྱས་ཉེས་པའི་
ཚོགས་ཆེན་སྟོན། མེ་ངན་ངལ་པའི་ལས་སྤྱོད་ཡོངས་སུ་དར། གཤེད་ཀྱི་ཁ་འབྱེད་ལྷ་
འདྲེ་མངོན་པར་རྒྱུ། གྲི་མཚོན་འབར་བས་ཐམས་ཅད་དམེ་ཁྲག་སྤྱོད། སྡུག་བསྔལ་
ཟད་པ་མེད་པའི་དབང་ལ་འདེབས། འགྲིམ་པས་ནད་མུག་མཚོན་གསུམ་དར་བ་
ཕྱི་སྣོད་འཇིག་ནས་མེ་ཆུ་གཡོ་བ་དང་། གནམ་ལ་ཆར་མེད་བྱིངས་ཀྱི་ནུས་པ་
ཟད། ས་ལ་སྟོབས་ཉམས་སྐྱེ་བའི་རྒྱུ་མ་མཆིས། དབང་ཉམས་འཇིག་རྟེན་དྲོད་ཟད་
བཀྲགས་ཤོར་དང་། ལས་ཀྱིས་མནར་བས་དགེ་བའི་སྒྲ་མེད་ཅིང་། མི་དགེ་དུ་མས་
དུས་མཐའ་ཀུན་ནས་ལྟུང་། གཉན་གཟེར་མཛེ་ཡམས་དམུ་ཆུ་ནག་པོ་དང་། འབྲས་
དང་སུར་ཡ་སྡུག་པའི་ནད་ཀྱིས་ཟིན། ཕ་མས་བུ་ལ་རེག་པའི་ལག་པ་ཡང་། མཚོན་
ང་གྱུར་ནས་ལུས་རྣམས་སིལ་བུར་འགྲོ། འདྲེན་བྱེད་རྒྱུ་འབྲས་བོན་ཀྱང་བསྡུས་
པའིས། མགོན་མེད་དུ་མས་གཟིར་བས་བཟོད་གླགས་མེད། འཁོར་བ་ཁྲག་གི་རྒྱ་
མཚོ་འཆོལ་པའིས། བདེ་ལེགས་སྲིད་པའི་རུ་མ་ཐམས་ཅད་བརླག །ཐར་ལམ་ལྡིང་
དུ་གྱུར་པའི་འགྲོ་བ་ཡང་། སྣ་ཚོགས་ཀེག་གི་གདུང་ནས་གཅིག་མི་ལྡན། མི་བརྟན་
འཆོལ་པའི་ཀློ་འབུར་འཁྲུག་པ་ཡིས། ཡང་དང་ཡང་དུ་བསྐལ་པའི་རྦ་རླབས་སྒྱུར།
སྔ་མའི་ལས་དང་སྤྱོད་པ་བཟང་པོ་ཡང༌། ཕྱི་མས་བཤིག་ནས་སྲིད་ལེན་སྐྱེ་འཕེལ་
ཉམས། སྣ་ཚོགས་སྡུག་བསྔལ་ཟད་པ་མེད་པ་ལ། སྟོན་པས་དགོངས་ནས་ཡོངས་སུ་
རྒྱས་པ་རྣམས། སྙིང་རྗེ་ཆེན་པོ་དེའི་གཉེན་པོ་དང་། བཅས་པར་གཏོ་འབུམ་ནག་
པོར་བསྟན་པའོ། ། །སྡེ་ཚན་རིགས་ནི་རྣམ་པ་ལྔ་རུ་འདུས། སྲ་བརྟན་ས་ལ་དབང་
བསྒྱུར་ས་བདག་དང་། སྣང་གྲུབ་བྲག་ལ་དབང་སྒྱུར་ས་བདག་དང་། རླན་སྡུད་ཆུ་
ལ་དབང་སྒྱུར་ས་བདག་དང་། གཡོ་སྐྱེད་ཤིང་ལ་དབང་སྒྱུར་ས་བདག་དང་། དྲོད་
386

འབུམ་སྡེ།
གཙུག་ལག་དཔལ་འབུམ་དཀར་པོ།
སྨིན་མེ་ལ་དབང་སྒྱུར་ས་བདག་གོ །ས་ལ་བདག་གིས་བཟུང་པ་བསམ་ཡས་པས།
དབང་ཆེན་ཡོངས་ལ་འཁོར་ལོ་སྒྱུར་བ་ཡི། ཐུགས་རྗེ་སྤྲུལ་པའི་སྲིད་པ་བསམ་འདས་
བཀྱེ། བསྡུས་ན་རྩ་བའི་རིགས་ནི་ལྔ་རུ་འདུས། བདེ་ལྡན་ལོངས་སྤྱོད་རྫོགས་པའི་
སྐུ་རྣམས་དང་། གང་མཐུན་ཅིར་ཡང་སྤྲུལ་པའི་སྐུ་རྣམས་ནི། དོན་མཛད་གཡུང་
དྲུང་སེམས་དཔའི་སྐུ་རྣམས་དང་། སྟོབས་ཆེན་ས་གནོན་ཁམས་ཀྱི་སྐུ་རྣམས་དང་།
འཁོར་ལོ་དབང་བསྒྱུར་ལོ་ཟླ་དུས་ལྷའོ། །ཐུགས་རྗེ་སྲིད་པའི་སྤྲུལ་པ་གྲངས་མང་
ཡང་། དོན་དམ་མི་འགྱུར་གཅིག་ཏུ་བསྐྱེད་པའི་ཕྱིར། བོན་ཉིད་དབྱིངས་སུ་བྱེ་བྲག་
མེད་པའི་ལྷ། ཡེ་སངས་རྒྱས་པའི་སྲིད་པ་ཆེན་པོ་ནི། ཡེ་ཤེས་ལྔ་ཡི་ལྷ་རུ་བསྟན་པ
འོ། །གདུལ་བྱ་འདུལ་བྱེད་འབྲས་བུ་རྣམ་གསུམ་དུ། ས་བདག་ཐམས་ཅད་འདུས་
པའི་མདོ་ཙམ་བསྟན། རྒྱས་པར་རིན་ཆེན་ཀུན་འབུམ་ཁྲ་བོ་ནས། ལྷ་དང་སྡེ་བཅས་
བོན་དང་བསྟན་པའི་ཚོགས། ཡོངས་སུ་གསལ་བར་གཤེན་རབ་ང་ཡིས་བཤད། དེ་
སྐད་ཕྱི་རིག་པའི་གནས་ལྔར་བསྡུས་པ་ཀུན། ཕན་གདགས་སེམས་ཅན་དོན་དུ་
བཤད་ལགས་ཀྱང་།
ད་ནི་ཐེག་པ་ཆེ་ལ་ཡོངས་སུ་བཀོད་པའི་ཕྱིར། ས་བདག་དཔལ་འབུམ་དཀར་ངོ
་ངོ་་
བཤད་པར་བྱ། དེ་སྐད་ཅེས་སྟོན་པ་གཤེན་རབ་ཀྱིས་བཀའ་བསྩལ་པ་དང་། གཡུང་
དྲུང་སེམས་དཔའ་ལྔ་སྟོང་ལྔ་བརྒྱ་ཡིས། བླ་ན་མེད་པའི་མཆོད་པ་རྒྱ་ཆེན་པོ་ཕུལ་
ནས། གུས་པའི་ལུས་ནི་བཏུད། སྙན་པའི་ངག་ནི་བསྒྲགས། དྭངས་པའི་སེམས་
ནི་བསྐྱེད་དེ་གསོལ་པ། རྒྱལ་བ་ཐམས་ཅད་མཁྱེན་པ་སེམས་ཅན་ཡོངས་ཀྱི་དཔལ།
འཁོར་བ་ཁྲག་གི་རྒྱ་མཚོར་བྱིང་པ་བདེར་འདོན་ཕྱིར། སྣང་སྲིད་སིལ་བུར་འཆད་
པའི་གཞི་འབུམ་བསྟན། བདེ་བའི་ལམ་ཞུགས་ཐར་པའི་སྐམ་སླེབ་པ། རིན་ཆེན་
ཀུན་འབུམ་ཁྲ་བོ་ཅི་བཞིན་གསལ་བར་མཛད། དེ་ཡང་ཐེག་པ་ཆེན་པོའི་དོན་ལ་
387

གསུང་རབ་སྒོ་མཛོད་རིན་པོ་ཆེའི་གླེགས་བམ། 105
དགོད་པའི་ཕྱིར། ས་བདག་དཔལ་འབུམ་དཀར་པོ་བཤད་ལགས་ན། གནས་དང་
ཞུས་པ་སྡེ་སྣོད་དོན་རྣམས་གང་། དམ་པའི་འཁོར་ལ་སྟོན་པས་བཤད་པར་ཞུ། དེ་
ལ་གཤེན་རབ་མི་བོས་བཀའ་སྩལ་པ། གཡུང་དྲུང་སེམས་དཔའ་སེམས་དཔའ་ཆེན་
པོ་རྣམས། ཞུས་སམ་གསོལ་པ་ནི་ཤིན་ཏུ་ཡང་ལེགས་སྭོ།། དེ་ནས་འདི་ལྟ་སྟེ། ས་
བདག་གི་དཔལ་འབུམ་དཀར་པོ་འདི་བསྟན་པའི་གནས་ནི་བརྒྱད་དེ། འདུལ་བའི་
ཞིང་ཁམས་སོ་སོར་ཡོད་པ་ཡིན་ཏེ། དེ་གང་ཞེ་ན་གནམ་མ་རྒུང་གོང་དང་། ས་
མ་དོག་སྟེང་དང་། རིན་ཆེན་གྲང་མ་དང་། མུ་ལེ་དྲུམ་ཤིང་དང་། བར་སྣང་རབ་
འབྱམས་དང་། རི་རབ་ལྷུན་པོ་དང་། རྒྱ་མཚོ་ཆེན་པོ་དང་། འཕྲུལ་སྣང་འོད་ཆེན་
རྣམས་སུ་གནས་པའི་རྒྱལ་པོ་བརྒྱད་དེ། གཅིག་གནས་སུ་གཅིག་མི་འདུ་བའི་ཕྱིར་
རོ། །ཞུ་བ་པོ་བརྒྱད་དེ། བློ་ཚོད་ཐ་དད་པ་ཡིན་ཏེ། དེ་གང་ཞེ་ན་གནམ་བོན་རྒྱལ་
པོ་དང་། ས་མཁན་མ་མོ་དང༌། ལྕགས་རྒྱལ་གཏོད་དེ་དང༌། ཤིང་སྨན་གཉན་རྗེ་
དང་། རླུང་ལྷ་རྒྱལ་མོ་དང་། རི་རབ་འཛིན་པ་དང་། ཆུ་རྗེ་ཐང་པོ་དང་། མེ་ལྕམ་
འཕྲུལ་མོ་དང་། ཁམས་རྣམ་པ་བརྒྱད་དེ། སྣང་བ་བརྒྱད་ཡོད་པའི་ཕྱིར་རོ། །བོན་
ནི་སྡེ་རྣམ་པ་བརྒྱད་དེ། ཡེ་དབང་ལས་དོན་གསུམ་དུ་ཡོད་པ་ཡིན་ཏེ། དེ་གང་ཞེ་ན།
ཡེ་ཡོད་སྲིད་པའི་སྡེ་དང་། ས་བསྒྲོད་དག་པའི་སྡེ་དང་། གཅོད་པའི་དབང་པོའི་སྡེ་
དང་། སྲོག་གི་དབང་པོའི་སྡེ་དང་། ཤེས་པའི་དབང་པོའི་སྡེ་དང་། རིག་པའི་དབང་
པོའི་སྡེ་དང་། གསལ་བའི་དབང་པོའི་སྡེ་རྣམ་པ་བརྒྱད་དེ། རྩ་བ་ཡེ་དང་དབང་གི་
ཐེག་པ་ཡིན་པའི་ཕྱིར་རོ། སྣོད་རྣམ་པ་བརྒྱད་དེ། བཀའི་གཏད་འོས་རང་རང་གི་
རིགས་སུ་དགོས་པ་ཡིན་ཏེ། དེ་གང་ཞེ་ན། གནམ་གྱི་ཕྱ་ཀེང་ཙེ་དང་། སའི་མི་ཀོང་
ཙེ་དང་། དྲག་པོའི་ཐོག་མདའ་ཅན་དང་། ཤུགས་ཀྱི་རྫི་རླུང་ཅན་དང་། བསྐྱོད་པའི་
འཁོར་ལོ་ཅན་དང་། གསེར་གྱི་ཐོར་གཙུག་ཅན་དང་། ཁྲུས་ཀྱི་བུམ་པ་ཅན་དང༌།
388

འབུམ་སྡེ།
གཙུག་ལག་དཔལ་འབུམ་དཀར་པོ།
གསལ་བའི་སྒྲོན་མ་ཅན་དང་བརྒྱད་དེ་ཡེ་དབང་གི་སྣོད་དུ་རུང་པའི་ཕྱིར་རོ། །དོན་
ནི་བརྒྱད་དེ་མཁྱེན་པའི་ཤེས་བྱ་མ་འགགས་པ་ཡིན་ཏེ། དེ་གང་ཞེ་ན། རྒྱུའི་རང་
བཞིན་དང་། ལམ་གྱི་རྒྱུད་ལུགས་དང་། ངེས་པའི་ཆ་རྟོགས་དང་། ཐུགས་རྗེའི་རྒྱུན་
ཐག་དང་། ལྡེང་དུ་གྱུར་པ་དང་། མཁྱེན་པ་མ་བསྒྲིབ་པ་དང་། རྣམ་པར་འབྱེད་
དང་། སྤྱོད་ལས་འདས་པ་བརྒྱད་དེ། མཚན་ཉིད་སོ་སོར་བསྟན་པའི་ཕྱིར་རོ། །
དེ་ནས་ཕྱྭ་ཀེང་ཙེ་ལས་སོགས་གཤེན་ཆེན་པོ་བརྒྱད་ཀྱིས། མེ་ཏོག་དང༌། ནོར་བུ་
དང་། རྔ་གཤང་གི་མཆོད་པ་ཕུལ་ནས་ཞུས་སམ་གསོལ་པ། སྣང་སྲིད་ཡིད་བཞིན་
ནོར་བུའི་ཞིང་ཁམས་ན། གང་འདོད་མངའ་བདག་སྟོན་པ་གཤེན་རབ་བཞུགས།
ཐུགས་ཀྱི་དཀྱིལ་ནས་ངེས་པའི་བཅུད་ཕྱུང་ལ། བདག་ཅག་འཁོར་ལ་གཏོགས་པའི་
གཤེན་རྣམས་ལ། ཡེ་དབང་ཐེག་པ་ཆེན་པོ་བཤད་དུ་གསོལ། དེ་ལ་སྟོན་པས་བཀའ་
སྩལ་པ། རིགས་ཀྱི་བུ། འབྱུང་བའི་གཤེན་ཆེན་པོ། ཡེ་དབང་གི་ཐེག་པ་ཆེན་པོ་
འདི་བཤད་པ་ལ། ཁམས་གསུམ་དུ་གནས་པའི་སེམས་ཅན་ཐམས་ཅད། གུས་པའི་
ཚུལ་དང་མོས་པའི་སེམས་ཀྱིས་རབ་ཏུ་ཉོན་ཅིག །དེ་བཞིན་དུ། གནམ་མ་རྒུང་ལ་
གནས་པའི་སེམས་ཅན་ཐམས་ཅད་དང༌། ས་མ་དོག་སྟེང་ལ་གནས་པའི་སེམས་
ཅན་ཐམས་ཅད་དང༌། རིན་ཆེན་དྲང་མ་ལ་གནས་པའི་སེམས་ཅན་ཐམས་ཅད་
དང་། མུ་ལེ་དྲུམ་ཤིང་ལ་གནས་པའི་སེམས་ཅན་ཐམས་ཅད་དང་། བར་སྣང་རབ་
འབྱམས་དང་། རི་རབ་ལྷུན་པོ་ལ་གནས་པའི་སེམས་ཅན་ཐམས་ཅད